Vasilij Blokhin

**Vasilij Mikhailovitsj Blokhin** () var en sovjetisk generalmajor som fungerte som regimets fremste bøddel i det stalinistiske NKVD fra 1927 til 1953. I 2010 ble han oppført i Guiness rekordbok som historiens mest effektive bøddel. Han medvirket i ledelsen av Lubjanka-fengselet fra 1930. Bare under Katyn-massakren drepte han rundt 7000 personer i en takt på 250 daglig. Han drepte egenhendig over 15.000 personer i løpet av over 20 år som bøddel. Han angret ikke på sitt lojale virke for Stalin og var tilfreds med arbeidet med som bøddel. 

## Bakgrunn
Blokhin kom fra små kår og var sønn av en bonde i landsbyen Gavrilovskoe, Vladimir. Som gutt arbeidet han som gjeter og fra 1910 som murer i Moskva. Blokhin hadde tidligere tjenestegjort i tsarens hær (fra 1915), gikk inn i Den røde arme i 1918 og var medlem av Tsjeka fra 1921. Han gjorde deretter karriere i sikkerhetstjenestene NKVD. 

Etter Stalins død ble Blokhin tvunget til å pensjonere seg i 1953 og degradert. De siste årene var han svært alkoholisert. Han døde i 1955, offisielt ved selvmord. Personalmappen hans angir hjerteinfarkt som dødsårsak. Kort før han døde ble han fratatt noen av utmerkelsene fordi han hadde vanæret tjenesten. Han ble gravlagt på Donskoe-gravlunden i Moskva.

## Virke
Blokhin arbeidet særlig under administrasjonen til Genrikh Jagoda, Nikolaj Jezjov og Lavrentij Berija. Etter deres respektive fall fra makten, ble Jagoda og Jezjov selv henrettet av Blokhin personlig. Han ble håndplukket av Josef Stalin i 1926 og ledet et kompani med bødler som utførte og ledet utallige mord under Stalins regime, primært under Den store terroren og den andre verdenskrig. Berija forsøkte å få Blokhin arrestert anklaget for å være sammensvoren av Jezjov, noe Stalin nektet og Stalin skal sagt «vi trenger slike folk til å gjøre det skitne arbeidet». 

Blokhin utførte beviselig for egen hånd drap på titusenvis av fanger ved nakkeskudd. Basert på arkivmateriale er det anslått at han egenhendig drepte 15.000 personer i løpet av over 20 år som bøddel for det hemmelige politiet. Noen kilder antyder 20.000. Blokhin er trolig den person i moderne historie, eller verdenshistorien som egenhendig har myrdet flest mennesker. 

Det er tvil om Blokhin med sin høye rang var forpliktet til å utføre henrettelsene egenhendig. Trolig mente han det var en plikt å skyte regimets fiender og han skal ha gledet seg over å utføre oppgaven. Blokhin var popular innenfor NKVD blant annet på grunn av sitt enkle og lystige vesen og fordi han alltid var beredt til å hjelpe kollegaer i vanskeligheter. Blokhin drepte egenhendig generalen Mikhail Tukhatsjevskij, forfatteren Isaak Babel og regissøren Vsevolod Mejerkhold. Han skal også ha drept medlemmer av Stalins egen familie.

### Katyn-massakren
Blokhin drepte rundt 7000 polske krigsfanger under Katyn-massakren i 1940. Ved Katyn-massakren ble 250 fanger hver dag i 4 uker ført til kjelleren i Kalinin-fengselet. Opprinnelig hadde Blokhin planlagt å drepe 300 hver natt, men klarte bare 250 når han arbeidet uten pause 10 timer i strekk. I gjennomsnitt drepte han da et menneske hvert 3. minutt.  

Identiteten til hver fange ble bekreftet før fangen ble ført inn i et lydtett rom. To menn holdt fangen fast, mens Blokhin drepte fangen med et skudd gjennom bakhodet. Likene ble deretter kjørt til massegraven i skogen utenfor byen. Blokhin brukte om lag to minutter for hver henrettelse. Til oppdraget hadde Blokhin med seg en koffert full av Walther-pistoler. På grunn av den høye drapstakten ble pistolen overhopphetet og han skiftet våpen flere ganger i løpet av en økt. Han brukte de mer pålitelige Walther-pistolene i stedet for sovjetiske Nagan-pistoler. 

Blokhin var en rutinert bøddel og brukte forkle av lær, støvler, en egen lue av lær og lange hansker for å beskytte uniformen mot blod og hjernemasse. Beria betalte Blokhin og hans medhjelpere en ekstra månedslønn for innsatsen i Katyn-massakren.

## Referanser


## Litteratur
* 
* 
*